
PËR MIRATIMIN E RREGULLORES “PËR REGJISTRIMIN DHE MIRATIMIN E STABILIMENTEVE QË MBAJNË KAFSHË TOKËSORE DHE GRUMBULLOJNË, PRODHOJNË, PËRPUNOJNË OSE RUAJNË PRODUKTE GJERMINALE” [footnoteRef:2] [2:  Rregullorja Zbatuese (BE) 2022/1345 e Komisionit, datë 1 gusht 2022, që përcakton rregullat për zbatimin e Rregullores (BE) 2016/429 të Parlamentit Evropian dhe të Këshillit, në lidhje me regjistrimin dhe miratimin e stabilimenteve që mbajnë kafshë tokësore dhe të stabilimenteve që grumbullojnë, prodhojnë, përpunojnë ose ruajnë produkte embrionale, botuar në Fletoren Zyrtare të Bashkimit Evropian, seria L 202, datë 2 gusht 2022, f. 47–71 (CELEX: 32022R1345).] 


Në mbështetje të pikës 4, të nenit 102 të Kushtetutës; të pikave 1, 2, të nenit 86 dhe të pikës 3, të nenit 96, të ligjit nr. 41, datë 26.6.2025, “Për shëndetin e kafshëve”, 

URDHËROJ:

1. Miratimin e rregullores “Për regjistrimin dhe miratimin e stabilimenteve që mbajnë kafshë tokësore dhe grumbullojnë, prodhojnë, përpunojnë ose ruajnë produkte gjerminale”, sipas tekstit që i bashkëlidhet këtij urdhri dhe është pjesë përbërëse e tij.
2. Për zbatimin e këtij urdhri ngarkohen Drejtoria e Përgjithshme e Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit, Autoriteti Kombëtar i Veterinarisë dhe Mbrojtjes së Bimëve dhe Autoriteti Kombëtar i Ushqimit.
Ky urdhër botohet në Fletoren Zyrtare dhe i fillon efektet më datë 1 gusht 2027.

MINISTËR I BUJQËSISË DHE ZHVILLIMIT RURAL
Andis Salla

PËR REGJISTRIMIN DHE MIRATIMIN E STABILIMENTEVE QË MBAJNË KAFSHË TOKËSORE DHE GRUMBULLOJNË, PRODHOJNË, PËRPUNOJNË OSE RUAJNË PRODUKTE GJERMINALE

Neni 1
Objekti dhe qëllimi

Kjo rregullore përcakton rregullat, për:
a) informacionin që duhet të japin operatorët e stabilimenteve të kafshëve tokësore të mbajtura dhe të inkubatorëve, me qëllim regjistrimin e këtyre stabilimenteve, siç parashikohet në pikën 1, të nenit 84, të ligjit nr. 41, datë 26.6.2025, “Për shëndetin e kafshëve”;
b) llojet e stabilimenteve që mbajnë kafshë tokësore dhe që paraqesin një risk të parëndësishëm, të cilat mund të përjashtohen nga detyrimi për regjistrim, në përputhje me nenit 85 të ligjit nr. 41, datë 26.6.2025, “Për shëndetin e kafshëve”;
c) informacionin që duhet të japin operatorët e stabilimenteve të kafshëve tokësore të mbajtura dhe të inkubatorëve në kërkesën e tyre për miratimin e stabilimentit të tyre, në përputhje me pikën 1, të nenit 96, të ligjit nr. 41, datë 26.6.2025, “Për shëndetin e kafshëve”.



Neni 2
Informacioni që duhet të ofrohet nga operatorët, me qëllim 
regjistrimin e stabilimentit të tyre

[bookmark: _GoBack]1. Operatorët e stabilimenteve të kafshëve tokësore të mbajtura dhe të inkubatorëve të përmendur në pikën 1, të nenit 84, të ligjit nr. 41, datë 26.6.2025, “Për shëndetin e kafshëve”, përveç informacionit të përmendur në shkronjën “b”, të pikës 1, të nenit 84, të atij ligji, përpara se të fillojnë aktivitete të tilla, duhet t’i japin autoritetit kompetent informacionin e mëposhtëm:
a) adresën dhe koordinatat gjeografike (gjerësia dhe gjatësia gjeografike) të vendndodhjes së stabilimentit që do të regjistrohet;
b) periudhën gjatë së cilës kafshët tokësore të mbajtura ose vezët për çelje mbahen në stabilimentin e regjistruar, nëse ai nuk është i zënë në mënyrë të vazhdueshme, duke përfshirë përdorimin sezonal ose përdorimin gjatë ngjarjeve të veçanta.
2. Operatorët e stabilimenteve të kafshëve tokësore të mbajtura të përmendura në pikën 1, të nenit 84, të ligjit nr. 41, datë 26.6.2025, “Për shëndetin e kafshëve”, nuk janë të detyruar t’i japin autoritetit kompetent informacionin e përmendur në nënpikën “iii”, të shkronjës “b”, të pikës 1, të nenit 84, të atij ligji, në lidhje me kafshët tokësore të mbajtura që përfshihen në përjashtimin e parashikuar në nenin 3 të kësaj rregulloreje.

Neni 3
Llojet e stabilimenteve që mbajnë kafshë tokësore që përjashtohen nga kërkesa e regjistrimit

1. Autoriteti kompetent i kontrolleve zyrtare mund të përjashtojë nga kërkesa për regjistrim, stabilimentet që mbajnë kafshë tokësore që paraqesin një risk të parëndësishëm, siç parashikohet në nenin 85, të ligjit nr. 41, datë 26.6.2025, “Për shëndetin e kafshëve”, nëse përmbushen kriteret e mëposhtme:
a) nuk mbajnë kafshë thundrake në stabiliment;
b) nuk mbajnë qen, mace ose nuselale për mbarështim në stabiliment;
c) stabilimenti nuk është i përfshirë në asnjë lëvizje të kafshëve tokësore të mbajtura, produkteve gjerminale ose produkteve me origjinë shtazore brenda dhe jashtë vendit;
ç) kafshët tokësore të mbajtura, produktet gjerminale ose produktet me origjinë shtazore në stabiliment që nuk synojnë të lëvizin nga stabilimenti.
2. Autoriteti kompetent i kontrolleve zyrtare që përjashton stabilimentet, në përputhje me pikën 1 të këtij neni, mund të përcaktojë kritere shtesë, në lidhje me kufizimet në numrin e kafshëve tokësore të mbajtura që mund të mbahen në stabilimente të tilla dhe të kufizojnë vendndodhjen gjeografike të këtyre stabilimenteve, veçanërisht në lidhje me afërsinë e tyre me stabilimentet e regjistruara ose të miratuara prej tyre.

Neni 4
Informacioni që duhet të ofrohet nga operatorët në kërkesën e tyre për miratimin e stabilimentit të tyre

Operatorët e stabilimenteve të kafshëve tokësore të mbajtura dhe të inkubatorëve, me qëllim që të aplikojnë për miratimin e stabilimentit të tyre, siç parashikohet në pikën 1, të nenit 94, dhe në shkronjën “a”, të nenit 95, të ligjit nr. 41, datë 26.6.2025, “Për shëndetin e kafshëve”, përveç informacionit të përmendur në pikën 1, të nenit 96, të atij ligji, duhet t’i japin autoritetit kompetent informacionin e mëposhtëm:
a) adresën dhe koordinatat gjeografike (gjerësia dhe gjatësia gjeografike) e vendndodhjes së stabilimentit që do të miratohet;
b) periudhën gjatë së cilës kafshët ose vezët për çelje mbahen në stabilimentin e regjistruar, nëse ai nuk është i zënë në mënyrë të vazhdueshme, duke përfshirë përdorimin sezonal ose përdorimin gjatë ngjarjeve të veçanta.

